จัดกลยุทธ์เด็ด! โบรกฯคัด 17 หุ้นน่าลงทุนมีปัจจัยหนุน
จัดกลยุทธ์เด็ด! โบรกฯคัด 17 หุ้นเด็ดน่าลงทุนมีปัจจัยหนุน นำโดย KTB ASIAN BPP BR ORI EA MTLS IHL SYNTEC PT ECL AOT MINT ERW STEC UNIQ และ SYNTEC
4 ก.ค. 2560

บล.กรุงศรี ระบุในบทวิเคราะห์วันนี้ (4 ก.ค.) ว่า SET จะยังผันผวนในทิศทางขึ้น ตามตลาดหุ้นต่างประเทศขานรับข้อมูลเศรษฐกิจที่สดใส โดยเฉพาะดัชนี PMI ภาคการผลิตของประเทศเศรษฐกิจหลักของโลกปรับตัวขึ้นทั้งหมด ขณะที่ราคาน้ำมันดิบปรับขึ้นต่อเนื่องเป็นวันที่ 8 ส่งผลบวกต่อ Sentiment การลงทุนในหุ้นกลุ่มพลังงาน
ส่วนปัจจัยในประเทศตัวเลขเศรษฐกิจยังไม่ดี อาทิ อัตราเงินเฟ้อทั่วไปเดือนมิ.ย.ติดลบต่อเนื่องเป็นเดือนที่ 2 แต่ยังไม่กังวลเนื่องจากเป็นผลของการลดลงของราคาน้ำมันและการเพิ่มขึ้นของอุปทานสินค้า แต่ในฝั่งของกำลังซื้อหรืออุปสงค์ยังฟื้นตัวได้ นอกจากนี้ ฝ่ายวิจัยคาดว่าอัตราเงินเฟ้อที่อยู่ในระดับต่ำจะกดดันให้แบงก์ชาติซึ่งจะประชุมในวันที่ 5 ก.ค. ตัดสินใจคงอัตราดอกเบี้ยที่ระดับ 1.5% ตามเดิม
ขณะที่แนะนำ Selective Buy หุ้นที่มีปัจจัยบวกเฉพาะตัว โดย KTB มีโอกาสได้รับชำระหนี้หลังจากผู้ถือหุ้น AQ มีมติให้เพิ่มทุน ส่วนหุ้นที่แนวโน้มผลประกอบการไตรมาส 2/60 จะออกมาดียังเป็นกลุ่มเดิม อาทิ ASIAN BPP BR ORI EA MTLS IHL SYNTEC PT และ ECL หุ้นที่มีปัจจัยบวกจากนักท่องเที่ยวจีนกลับมาเพิ่มขึ้น อาทิ AOT MINT ERW และหุ้นกลุ่มรับเหมาที่ได้ผลบวกจากการกระตุ้นการลงทุนจากภาครัฐ อาทิ STEC UNIQ และ SYNTEC 